Turkmanistonga amaliy tashrif

22.05.2017
O‘zbekiston Respublikasi Prezidenti Shavkat Mirziyoyev Turkmaniston Prezidenti Gurbanguli Berdimuhamedovning taklifiga binoan 19-20-may kunlari amaliy tashrif bilan ushbu mamlakatda boʻldi.
Turkmanboshi shahri xalqaro aeroportida oliy martabali mehmon sharafiga O‘zbekiston va Turkmaniston davlat bayroqlari koʻtarildi, faxriy qorovul saf tortdi. 


O‘zbek va turkman xalqlarining tarixi, madaniyati va qadriyatlari mushtarak. Ajdodlarimizning ilmiy va adabiy merosi xalqlarimizning umumiy mulki sanaladi. Turkmanistonda Alisher Navoiy, O‘zbekistonda Maxtumquli asarlari kirib bormagan xonadon yoʻq, desa boʻladi. 


Mustaqillik yillarida an’anaviy doʻstlik va hamkorlik aloqalari yangi zamon ruhida rivojlanmoqda. 


O‘tgan yillar davomida erishilgan natijalar bir qancha huquqiy hujjatlar bilan mustahkamlab qoʻyilgan. O‘zaro aloqalar 2007-yilda imzolangan Doʻstona munosabatlar va har tomonlama hamkorlikni yanada mustahkamlash toʻgʻrisidagi shartnoma ruhida taraqqiy etmoqda. 


Turkmanboshi shahridagi uchrashuv va muzokaralar Prezidentimizning joriy yil 6-7-mart kunlari Turkmanistonga davlat tashrifi doirasida oʻtgan oliy darajadagi muloqotning mantiqiy davomi boʻlib, ularda mamlakatlarimiz oʻrtasida siyosiy, savdo-iqtisodiy, investitsiyaviy, transport-kommunikatsiya, madaniy-gumanitar va boshqa sohalardagi hamkorlikka doir dolzarb masalalar muhokama qilindi, mintaqaviy va xalqaro muammolar yuzasidan fikr almashildi. 


Tashrifning birinchi kuni Prezidentimiz Shavkat Mirziyoyev "Avaza" milliy sayyohlik zonasining "Kamalak" bolalar koʻngilochar bogʻida dam olayotgan oʻzbekistonlik bolalar bilan uchrashdi. 


Bolalar bilan dam olish taassurotlari, turkmanistonlik tengdoshlari bilan doʻstlik munosabatlari toʻgʻrisida suhbatlashdi, sogʻlomlashtirish markazida yaratilgan sharoitlar bilan qiziqdi. Bolalarga sovgʻalar berdi. 


Tashrifning ikkinchi kuni Prezidentlarning yakkama-yakka suhbati bilan boshlandi. “Avaza” kongresslar markazida O‘zbekiston Respublikasi Prezidenti Shavkat Mirziyoyev va Turkmaniston Prezidenti Gurbanguli Berdimuhamedovning tor doiradagi uchrashuvi boʻlib oʻtdi. 


Muzokarada mamlakatlarimiz oʻrtasidagi hamkorlik barcha sohalarda izchil rivojlanib borayotgani, O‘zbekiston rahbarining mazkur tashrifi oʻzaro ishonch, hurmat va manfaatdorlik asosidagi sheriklikka yangi sur’at baxsh etishi va uni yanada yuqori bosqichga koʻtarishga xizmat qilishi ta’kidlandi. 


Prezidentlar mamlakatlarimiz oʻrtasidagi munosabatlarning bugungi holati va istiqboliga oid masalalar, tomonlarni qiziqtirgan mintaqaviy va xalqaro ahamiyatga molik muammolar yuzasidan fikr almashdilar. 


Davlat rahbarlari joriy yilning mart oyida O‘zbekiston Respublikasi Prezidenti Shavkat Mirziyoyevning Turkmanistonga davlat tashrifi doirasida erishilgan kelishuvlarning amaliy natijalari koʻlamini yanada kengaytirish, oʻzaro aloqalarni yangi mazmun bilan boyitish uchun barcha imkoniyatlar yetarli ekanini qayd etdilar. 


“Avaza” hududida uchrashayotganimiz bejiz emas, dedi davlatimiz rahbari. O‘zbekiston Turkmaniston portlari orqali Kaspiy dengiziga, xalqaro transport yoʻlaklariga chiqishni maqsad qilgan. 


Ikki davlatning tinchlikparvar tashqi siyosati, xalqaro muammolar borasida bir-birini qoʻllab-quvvatlashi, turli tahdidlarning oldini olish masalalariga yondashuvlari oʻxshashligi alohida ta’kidlandi. O‘zbekiston ham, Turkmaniston ham terrorizm, diniy ekstremizm, transmilliy uyushgan jinoyatchilik, qurol-yarogʻ va narkotik moddalar kontrabandasiga qarshi hamkorlikda kurashish tarafdori. 


Mamlakatlarimiz mintaqaviy integratsiyani rivojlantirish Markaziy Osiyoda tinchlik va barqarorlikni yanada mustahkamlash, izchil taraqqiyotni ta’minlashning muhim omili, deb hisoblaydi. 


Davlatlarimiz xalqaro maydonda ham bir-birini qoʻllab-quvvatlab kelmoqda. Birlashgan Millatlar Tashkiloti, Islom hamkorlik tashkiloti, Orolni qutqarish xalqaro jamgʻarmasi kabi xalqaro tuzilmalar doirasida izchil hamkorlik qilinmoqda. 


Mamlakatlarimizning qoʻshni Afgʻonistonda faqat siyosiy yoʻl bilan barqarorlik oʻrnatilishi borasidagi fikri ham mushtarak ekanligi yana bir bor tasdiqlandi. Terrorizm, ekstremizm, narkotrafik va uyushgan jinoyatchilikka qarshi kurashish, mintaqaviy xavfsizlikni mustahkamlash yuzasidan fikr almashildi. 


Shavkat Mirziyoyev va Gurbanguli Berdimuhamedov muzokarani O‘zbekiston va Turkmaniston rasmiy delegatsiyalari ishtirokida davom ettirdilar. 


Muzokarada mamlakatlarimiz oʻrtasida iqtisodiyotning turli sohalari boʻyicha hamkorlikni kengaytirish istiqbollari koʻrib chiqildi. Yoqilgʻi-energetika, qishloq xoʻjaligi, kimyo va metallurgiya sanoati, suv xoʻjaligi inshootlaridan foydalanish, sayyohlik kabi yoʻnalishlardagi hamkorlik ustuvor ahamiyat kasb etishi ta’kidlandi. 


Ikki mamlakatning tegishli vazirlik va idoralari rahbarlariga joriy yil mart oyida Prezidentlarning muzokaralarida erishilgan kelishuvlarni hayotga izchil tatbiq etish, ishbilarmonlarning oʻzaro aloqalarini qoʻllab-quvvatlash va ragʻbatlantirish vazifalari topshirildi. 


Iqtisodiy hamkorlik haqida soʻz ketganda, O‘zbekistonda ham, Turkmanistonda ham energiya manbalarining yirik konlari mavjud ekanini, neft-gaz sanoati jadal rivojlanib, xorijiy sarmoyadorlar bilan sheriklik aloqalari koʻlami kengayib borayotganini ta’kidlash joiz. Mamlakatlarimiz bu sohada ikki tomonlama hamkorlik barobarida koʻp tomonlama loyihalarda ham faol ishtirok etmoqda. 


O‘zbekiston ham, Turkmaniston ham uglevodorod resurslariga boy. Ularni eksport qilish oʻzaro muvofiq harakat qilishni talab etadi. Ana shunday yaqin hamkorlik mamlakatlarimiz uchun energetika yoʻnalishlarini diversifikatsiya qilish va jahon bozorlariga chiqish borasida keng imkoniyatlar yaratmoqda. 2009-yilda ishga tushgan Turkmaniston – O‘zbekiston – Qozogʻiston – Xitoy gaz quvuri buning yorqin misolidir. 


Joriy yilning mart oyida foydalanishga topshirilgan Turkmanobod – Farab avtomobil va temir yoʻl koʻpriklarining tovar oʻtkazish koʻrsatkichi 2,5 barobar ortganini alohida ta’kidlash joiz. 


Dunyoda eng serdaromad sohalardan biri boʻlgan sayyohlik boʻyicha ham tomonlar oʻzaro manfaatli aloqalarni yoʻlga qoʻygan. Bu boradagi hamkorlik ikki tomonlama sayyoh almashuvini rivojlantirish, boshqa davlatlardan sayyoh jalb etishni oshirishga xizmat qiladi. Mamlakatimizning Buxoro, Xiva, Samarqand, Toshkent, Shahrisabz kabi shaharlaridan sayyohlarning qadami uzilmaydi. Turkmanistonning “Avaza” milliy sayyohlik zonasi va qadimiy joylariga uyushtiriladigan sayohatlar bu boradagi aloqalarni rivojlantirishda muhim ahamiyatga ega. 


O‘zbekiston Respublikasi Prezidenti Shavkat Mirziyoyevning Turkmanistonga amaliy tashrifi davomida qator muhim kelishuvlarga erishildi. Muzokaralar yakunida ikki mamlakat vazirlik va idoralari oʻrtasida atrof-muhitni muhofaza qilish va barqaror rivojlanish sohasida hamkorlik toʻgʻrisida, Nizomiy nomidagi Toshkent davlat pedagogika universiteti bilan Seyitnazar Seydi nomidagi Turkmaniston davlat pedagogika instituti oʻrtasida hamkorlik toʻgʻrisida, Toshkent va Ashxobod shaharlari oʻrtasida birodarlik munosabatlari oʻrnatish toʻgʻrisidagi bitimlar, O‘zbekiston Respublikasi Jismoniy tarbiya va sport davlat qoʻmitasi va Turkmaniston davlat sport qoʻmitasi oʻrtasida yopiq inshootlarda va jang san’atlari boʻyicha V Osiyo oʻyinlarida O‘zbekiston sportchilarining ishtirok etishini tashkil qilish va hamkorlik toʻgʻrisidagi bayonnoma, “O‘zbekneftgaz” milliy xolding kompaniyasi bilan “Turkmannebit” davlat konserni oʻrtasida oʻzaro anglashuv memorandumi, “O‘zbekenergo” AJ bilan Turkmaniston Energetika vazirligi oʻrtasida elektroenergiya tranziti sohasida hamkorlik toʻgʻrisida, “O‘zbekiston havo yoʻllari” milliy aviakompaniyasi bilan “Turkmen-hova-yollari” xizmati oʻrtasida hamkorlik toʻgʻrisidagi memorandumlar imzolandi. 


Ommaviy axborot vositalari vakillari bilan uchrashuvda Shavkat Mirziyoyev va Gurbanguli Berdimuhamedov muzokaralar oʻzaro hurmat, ishonch va ishchanlik ruhida oʻtganini, erishilgan kelishuvlar O‘zbekiston – Turkmaniston hamkorligini sifat jihatdan yangi bosqichga olib chiqishini ta’kidladilar. 


Turkmaniston Konstitutsiyasi qabul qilingan kun va buyuk shoir Maxtumquli tavalludi kuni munosabati bilan turkman xalqini tabriklayman. Shoir tavalludi O‘zbekistonda ham keng nishonlandi, uning nomidagi koʻcha va yodgorlik ochildi. Biz shu koʻchada Ashxobod bogʻini tashkil qilamiz, bu ikki davlat oʻrtasidagi oʻzaro munosabatlarning ramzi boʻlib qoladi, dedi Shavkat Mirziyoyev. 


Gurbanguli Berdimuhamedov davlatlarimiz oʻrtasidagi hamkorlik aloqalarini barcha sohalarda izchil rivojlantirishdan manfaatdor ekanini ta’kidladi, Ashxobodning markaziy koʻchalaridan biriga Alisher Navoiy nomi berilishini ma’lum qildi. 


Shu bilan O‘zbekiston Respublikasi Prezidenti Shavkat Mirziyoyevning Turmanistonga amaliy tashrifi nihoyasiga yetdi. Tashrif yakunlari mamlakatlarimizning vaqt sinovidan oʻtgan va izchil rivojlanib borayotgan hamkorligiga yangi sur’at baxsh etadi.